李东阳
送张侍郎文渊区处哈密
文皇御极开西裔，坐使诸胡作藩蔽。哈密王封最长雄，锦袍金印华文字。百年职贡输玉马，所贵在诚非物贵。有番土鲁誇狡强，雠深怨结镌肝肠。攻城夺印掳王毋，愤叱敌兵如驱羊。叩关诉吏急水火，羽书夜报惊朝堂。先皇赫怒将效力，降敕切责昭刑章。渐收残兵住甘肃，官为造屋颁衣粮。部长哈尚秩分阃，薪亦可卧胆可尝。旁邀八卫合万骑，复仇雪耻还封疆。孤居城角自侦逻，兵力虽弱志足伤。番来结盟驻城下，哈尚下城如下马。当时料敌无柳浑，又见孤身横草野。十年辛苦一朝失，顿觉雄豪气喑哑。诸人琐琐安足论，身是中朝拜官者。令皇驭世九宇清，彼番悔祸来输诚。归城纳印贡异物，氛翳敛退回光晶。圣朝有道继绝世，复以故爵称嘉名。番兵习贪再挑衅，掠取万马归空城。城危兵衄卫不守，逆顺翻覆相亏盈。皇威载奋若雷电，敕遣兵卿下前殿。轻裘缓带随肩舆，不用金鍪拥铜面。筹策胸中兵甲生，指麾坐上风云变。不愁跋涉经秦陇，几惯驰驱历周甸。直省辞家世所难，临岐解螫人皆羡。甘州城外河周遭，玉门关上冰山高。营平图略本常事，定远功名非彼曹。空庭捣穴岂不易，可忍赤子涂脂膏。闭关却使法亦有，重念王业经营劳。根盘节错器亦利，古来经济须人豪。君行万里慎自爱，莫待春风吹战袍。